**Pakuotės lapelis: informacija vartotojui**

**Dolmen 25 mg geriamasis tirpalas paketėlyje**

Deksketoprofenas

**Atidžiai perskaitykite visą šį lapelį, prieš pradėdami vartoti vaistą,** **nes jame pateikiama Jums svarbi informacija.**

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.

* Neišmeskite šio lapelio, nes vėl gali prireikti jį perskaityti.

- Jeigu norite sužinoti daugiau arba pasitarti, kreipkitės į vaistininką.

1. Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
2. Jeigu per 3-4 dienas Jūsų savijauta nepagerėjo arba net pablogėjo, kreipkitės į gydytoją.

**Apie ką rašoma šiame lapelyje?**

1. Kas yra Dolmen ir kam jis vartojamas

2. Kas žinotina prieš vartojant Dolmen

3. Kaip vartoti Dolmen

4. Galimas šalutinis poveikis

5. Kaip laikyti Dolmen

6. Pakuotės turinys ir kita informacija

**1. Kas yra Dolmen ir kam jis vartojamas**

Šis vaistas skirtas skausmui malšinti, priklausantis vadinamųjų nesteroidinių vaistų nuo uždegimo (NVNU) grupei. Jis vartojamas trumpalaikiam simptominiam lengvo ir vidutinio stiprumo ūminiam skausmui, tokiam kaip raumenų ar sąnarių skausmui, skausmingų mėnesinių (dismenorėjos), dantų skausmui malšinti. Šis vaistasskirtas suaugusiems pacientams.

**2. Kas žinotina prieš vartojant Dolmen**

**Dolmen vartoti negalima:**

* jeigu yra alergija deksketoprofenui arba bet kuriai pagalbinei šio vaisto medžiagai (jos išvardytos 6 skyriuje);
* jeigu esate alergiškas acetilsalicilo rūgščiai ar kitiems NVNU;
* jeigu sergate astma arba po acetilsalicilo rūgšties ar kitų NVNU vartojimo yra buvę astmos priepuolių, ūminis alerginis rinitas (trumpalaikis uždegiminės kilmės nosies užgulimas), nosies polipų (dėl alergijos susidariusios išaugos nosyje), dilgėlinė (odos bėrimas), angioneurozine edema (veido, akių, lūpų arba liežuvio patinimas arba kvėpavimo sutrikimas) arba atsiranda švokštimas krūtinėje;
* jeigu Jums po ketoprofeno (NVNU) arba fibratų (vaistų, vartojamų riebalų kiekiui kraujyje sumažinti) vartojimo buvo fotoalerginių arba fototoksinių reakcijų (ypač jeigu atsirado odos paraudimas ir (arba) pūslės šviesos paveiktame odos plote);
* jeigu sergate pepsine opa, yra kraujavimas iš skrandžio ar žarnyno, arba praeityje yra buvęs kraujavimas iš skrandžio ar žarnyno, išopėjimas ar perforacija;
* jei Jums yra nustatyta lėtinių virškinimo sutrikimų (sutrikęs virškinimas, rėmuo);
* jeigu anksčiau vartojant NVNU skausmui malšinti buvo kraujavimas iš virškinimo trakto arba perforacija;
* jeigu sergate lėtinėmis virškinimo trakto ligomis (Krono liga ar opiniu kolitu);
* jeigu Jums nustatytas sunkus širdies nepakankamumas, vidutinio sunkumo arba sunkus inkstų funkcijos, sunkus kepenų veiklos sutrikimas;
* jeigu yra nustatytas polinkis kraujuoti ar kraujo krešumo sutrikimas;
* jeigu netekote daug skysčių (dehidracija) dėl vėmimo, viduriavimo ar nepakankamai vartojote skysčių;
* jeigu esate nėščia trečią nėštumo trimestrą arba žindote kūdikį.

**Įspėjimai ir atsargumo priemonės**

Pasitarkite su gydytoju arba vaistininku, prieš pradėdami vartoti Dolmen:

* jeigu sergate arba sirgote alerginėmis ligomis;
* jeigu sergate arba anksčiau sirgote inkstų, kepenų ar širdies ligomis (hipertenzija ir (arba) širdies nepakankamumu), jeigu susilaiko organizme skysčiai;
* jeigu vartojate šlapimo išsiskyrimą skatinančius vaistus (diuretikus) arba dėl gausaus skysčių netekimo (pvz.: dėl gausaus šlapinimosi, viduriavimo arba vėmimo) organizme nepakanka skysčių,sumažėjęs kraujo tūris;
* jeigu yra sutrikusi Jūsų širdies veikla, patyrėte insultą arba galvojate, kad Jums galėtų grėsti šios būklės (pavyzdžiui, jūsų kraujospūdis yra padidėjęs, sergate cukriniu diabetu arba padidėjęs cholesterolio kiekis kraujyje arba rūkote), turite aptarti gydymą su savo gydytoju arba vaistininku; tokie vaistai kaip Dolmen gali būti susiję su nedideliu širdies priepuolio (miokardo infarkto) ar insulto rizikos padidėjimu. Rizika padidėja, kai vaisto vartojamos dozės didelės arba vartojama ilgai. Neviršykite rekomenduotos dozės ar gydymo laiko;
* jeigu esate senyvo amžiaus, Jums gali dažniau pasitaikyti šalutinis poveikis (žr. 4 skyrių). Jei atsiranda tokių požymių, nedelsiant pasitarkite su gydytoju;
* jeigu esate moteris ir yra sutrikęs vaisingumas (šis vaistas gali sutrikdyti moterų vaisingumą, todėl jo negalima vartoti norinčioms pastoti moterims arba tiriamoms dėl nevaisingumo);
* jeigu sergate ligomis, susijusiomis su kraujodara;
* jeigu sergate sistemine raudonąja vilklige ar mišria jungiamojo audinio liga (imuninės sistemos ligomis, pažeidžiančiomis jungiamąjį audinį);
* jeigu sirgote lėtinėmis virškinimo trakto ligomis (Krono liga ar opiniu kolitu);
* jeigu sergate arba sirgote kitomis virškinimo trakto ligomis;
* jeigu sergate infekcinėmis ligomis - žr. skyrių „Infekcijos“ žemiau;
* jeigu vartojate kitus vaistus, kurie padidina pepsinės opos ar kraujavimo riziką, pvz.: geriamuosius steroidinius vaistus, kai kuriuos vaistus nuo depresijos (selektyviuosius serotonino reabsorbcijos inhibitorius), nuo kraujo krešumo apsaugančius vaistus, pvz., aspiriną arba kraujo krešumą slopinančius vaistus, pvz., varfariną. Tokiais atvejais, prieš vartodami šį vaistą, pasitarkite su gydytoju; jis (ji) gali Jums paskirti vartoti papildomai vaistų, apsaugančių jūsų skrandį (pvz., mizoprostolio arba vaistų, slopinančių skrandžio sulčių susidarymą);
* jeigu sergate astma, susijusia su lėtiniu rinitu, lėtiniu sinusitu ir /arba nosies polipais, nes jums yra didesnė alerginių reakcijų rizika vartojant acetilsalicilo rūgštį ir (arba) NVNU palyginti su bendra populiacija. Šio vaistinio preparato vartojimas gali sukelti astmos arba bronchų spazmo priepuolius, ypač acetilsalicilo rūgščiai arba NVNU jautriems pacientams.

**Infekcijos**

Dolmen gali paslėpti tokius infekcijų požymius kaip karščiavimas ir skausmas. Todėl gali būti, kad vartojant Dolmen gali būti vėluojama pradėti tinkamą gydymą, o dėl to gali padidėti komplikacijų rizika. Tokių atvejų nustatyta gydant bakterijų sukeltą pneumoniją ir su vėjaraupiais susijusias bakterines odos infekcijas. Jeigu vartojate šį vaistą sirgdami infekcine liga ir Jums pasireiškiantys infekcijos simptomai neišnyksta arba sunkėja, nedelsdami pasitarkite su gydytoju.

**Vaikams ir paaugliams**

Deksketoprofenas nebuvo tirtas su vaikais ir paaugliais. Todėl saugumas ir veiksmingumas nebuvo nustatyti, ir vaistas neturi būti vartojamas vaikų ir paauglių.

**Kiti vaistai ir Dolmen**

Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Kai kurių vaistų kartu vartoti negalima, kitų vaistų dozę gali prireikti sumažinti, jei jie vartojami kartu.

Visuomet pasakykite gydytojui, odontologui arba vaistininkui, jei kartu su šiuo vaistu vartojate žemiau išvardytus vaistus.

Nerekomenduojami deriniai su:

* acetilsalicilo rūgštimi, kortikosteroidais arba kitais vaistais nuo uždegimo;
* varfarinu, heparinu arba kitais vaistais, vartojamais trombozių profilaktikai;
* ličiu, vartojamu tam tikroms ligoms, susijusioms su nuotaikos sutrikimu, gydyti;
* metotreksatu (priešvėžiniu ir imunitetą slopinančiu vaistu), vartojamu didesnėmis nei 15 mg/sav. dozėmis;
* hidantoinais ir fenitoinu, vartojamais epilepsijai gydyti;
* sulfametoksazoliu, vartojamu bakterijų sukeltoms infekcijoms gydyti.

Galima vartoti laikantis atsargumo su:

* angiotenziną konvertuojančio fermento (AKF) inhibitoriais, diuretikais ir angiotenzino II receptorių antagonistais, vartojamais padidėjusiam kraujospūdžiui mažinti ir širdies ligoms gydyti;
* pentoksifilinu ir okspentifilinu, vartojamais esant lėtinėms opoms dėl venų išsiplėtimo;
* zidovudinu, vartojamu virusų sukeltoms infekcijoms gydyti;
* aminoglikozidų grupės antibiotikais, vartojamais bakterijų sukeltoms infekcijoms gydyti;
* sulfonilurėjos dariniais (chlorpropamidu ir glibenklamidu), vartojamais cukriniam diabetui gydyti;
* metotreksatu, vartojamu mažesnėmis nei 15 mg/sav. dozėmis.

Vaistų sąveika, į kurią reikia atkreipti dėmesį:

* chinolonai (pvz.: ciprofloksacinas, levofloksacinas), vartojami bakterijų sukeltoms infekcijoms gydyti;
* ciklosporinas arba takrolimuzas, vartojami sergant kai kuriomis imuninės sistemos ligomis, taip pat po organų transplantacijos;
* streptokinazė ir kiti trombolitikai ar fibrinolitikai, tai yra vaistai vartojami trombams tirpinti;
* probenecidas, vaistas nuo podagros;
* digoksinas, vartojamas lėtiniam širdies nepakankamumui gydyti;
* mifepristonas, vartojamas abortui sukelti (vaistas nėštumui užbaigti);
* selektyviųjų serotonino reabsorbcijos inhibitorių grupės vaistai nuo depresijos;
* vaistai mažinantys trombocitų agregaciją ir kraujo krešulių susidarymą;
* beta adrenoblokatoriai, naudojami gydyti padidėjusį kraujo spaudimą ir širdies veiklos sutrikimus;
* tenofoviras, deferaziroksas, pemetreksedas.

Jei kiltų neaiškumų dėl kitų vaistų vartojimo kartu su Dolmen, pasitarkite su gydytoju arba vaistininku.

**Dolmen vartojimas su maistu, gėrimais ir alkoholiu**

Norint sumažinti skrandžio sutrikimus, dažniausiai šio vaisto rekomenduojama vartoti su maistu (žr. taip pat skyrių „Vartojimo metodas“).

Jūs neturėtumėte vartoti alkoholio kol vartojate šio vaisto. Gali sustiprėti kai kuris šalutinis poveikis, ypač susijęs su virškinamuoju traktu ar centrine nervų sistema, jei kartu su Dolmen vartosite alkoholio.

**Nėštumas, žindymo laikotarpis ir vaisingumas**

Šio vaisto negalima vartoti paskutinius tris nėštumo mėnesius ir žindymo laikotarpiu.

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku, nes Dolmen gali Jums netikti.

Nėščiosios ar planuojančios pastoti moterys turi vengti vartoti šį vaistą. Gydymas bet kuriuo nėštumo periodu turi būti atliekamas tik gydytojo nurodymu.

Šio vaisto nerekomenduojama vartoti bandant pastoti arba nevaisingumo tyrimo metu.

Dėl potencialaus vaisto poveikio moterų vaisingumui taip pat žr. 2 skyrių „Įspėjimai ir atsargumo priemonės“.

**Vairavimas ir mechanizmų valdymas**

Šis vaistas gali sukelti lengvo ar vidutinio stiprumo poveikį gebėjimui vairuoti arba valdyti mechanizmus, nes gali imti svaigulys arba snaudulys, atsirasti regėjimo sutrikimai. Pastebėję tokį poveikį nevairuokite ir nevaldykite mechanizmų, kol šie simptomai išnyks. Pasitarkite su gydytoju.

**Dolmen sudėtyje yra metilo parahidroksibenzoato (E 218)**

Šis vaistas gali sukelti alerginių reakcijų, kurios gali būti uždelstos, nes jo sudėtyje yra metilo parahidroksibenzoato.

**Dolmen sudėtyje yra sacharozės**

Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Dozėje yra 2 g cukraus (sacharozės). Cukriniu diabetu sergantiems pacientams būtina į tai atsižvelgti.

**Dolmen sudėtyje yra natrio**

Šio vaisto paketėlyje yra mažiau kaip 1 mmol (23 mg) natrio, t. y. jis beveik neturi reikšmės.

**3. Kaip vartoti Dolmen**

Visada vartokite šį vaistą tiksliai, kaip aprašyta šiame lapelyje arba kaip nurodė gydytojas ar vaistininkas. Jeigu abejojate, kreipkitės į gydytoją arba vaistininką.

Reikia vartoti mažiausią veiksmingą dozę ir ją vartoti kuo trumpiau, kiek tai būtina simptomams palengvinti. Jeigu sergate infekcine liga ir Jums pasireiškiantys simptomai (pvz., karščiavimas ir skausmas) neišnyksta arba sunkėja, nedelsdami pasitarkite su gydytoju (žr. 2 skyrių).

*Suaugusieji virš 18 metų*

Įprastai rekomenduojama dozė yra 1 paketėlis (25 mg deksketoprofeno) kas 8 valandos, bet ne daugiau kaip 3 paketėliai per parą (75 mg).

Jeigu per 3-4 dienas Jūsų savijauta nepagerėjo arba net pablogėjo, kreipkitės į gydytoją. Jūsų gydytojas nurodys kiek paketėlių reikia per dieną išgerti ir kiek laiko vartoti vaistą. Jums reikalinga dozė priklauso nuo skausmo pobūdžio, intensyvumo ir trukmės

Jeigu esate senyvo amžiaus arba sergate inkstų ar kepenų ligomis, iš pradžių pradėkite vartoti ne daugiau kaip 2 paketėlius (50 mg deksketo.profeno) per parą.

Senyvi pacientai vėliau pradinę dozę gali padidinti iki įprastinės paros dozės (75 mg), jeigu gerai toleruoja deksketoprofeno vartojimą.

**Vartojimas vaikams ir paaugliams**

Šiuo vaisto vaikai ir paaugliai (jaunesni kaip 18 metų) vartoti neturi.

**Vartojimo būdas**

Geriamąjį tirpalą galima išgerti tiesiog iš paketėlio arba visą paketėlio turinį išmaišius stiklinėje vandens. Atidarius paketėlį reikia išgerti visą jo turinį.

Paketėlio turinį vartokite su maistu, kadangi tai padeda sumažinti skrandžio ir žarnyno sutrikimų riziką (taip pat žr. 2 skyrių). Visgi jeigu skausmas yra intensyvus ir norite greičiau jį numalšinti, vartokite paketėlio turinį nevalgius, pvz. bent 15 minučių prieš valgį, nes tai padeda vaistui veikti šiek tiek greičiau.

**Ką daryti pavartojus per didelę Dolmen dozę?**

Pavartoję per didelį šio vaisto kiekį, nedelsiant praneškite gydytojui arba vaistininkui, arba kreipkitės į artimiausios ligoninės skubios pagalbos skyrių. Nepamirškite pasiimti šio vaisto pakuotės arba šio pakuotės lapelio.

**Pamiršus pavartoti Dolmen**

Negalima vartoti dvigubos dozės norint kompensuoti praleistą paketėlį. Toliau vartokite vaistą nustatyta tvarka (pagal 3 skyriaus „Kaip vartoti Dolmen“ nuorodas).

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Galimas šalutinis poveikis žemiau išvardintas pagal tai, kaip tikėtina, kad jis pasireikš. Kadangi deksketoprofeno geriamojo tirpalo didžiausia koncentracija kraujo plazmoje yra didesnė nei tablečių formos, negalima atmesti galimai padidėjusio nepageidaujamo poveikio (virškinimo trakto) rizikos.

**Dažnas šalutinis** **poveikis** (pasireiškia rečiau kaip 1 iš 10 žmonių)

Pykinimas ir (arba) vėmimas, pilvo skausmas, daugiausia viršutinių kvadrantų, viduriavimas, virškinimo sutrikimas (dispepsija).

**Nedažnas** **šalutinispoveikis** (pasireiškia rečiau kaip 1 iš 100 žmonių)

Galvos sukimasis (*vertigo*), svaigulys, mieguistumas, sutrikęs miegas, nervingumas, galvos skausmas, pernelyg greitas juntamas širdies plakimas, kraujo priplūdimas į veidą ir kaklą, skrandžio gleivinės uždegimas (gastritas), vidurių užkietėjimas, burnos džiūvimas, pilvo pūtimas, išbėrimas, nuovargis, skausmas, karščiavimo pojūtis, šaltkrėtis, bloga bendra savijauta (negalavimas).

**Retas šalutinis** **poveikis** (pasireiškia rečiau kaip 1 iš 1000 žmonių)

Pepsinė opa, skrandžio opos prakiurimas arba kraujavimas (galintis pasireikšti vėmimu su krauju arba juodomis išmatomis), apalpimas, padidėjęs kraujospūdis, suretėjęs kvėpavimas, skysčių sankaupa ir periferinis patinimas (pvz., kulkšnių patinimas), gerklų edema, apetito stoka (anoreksija), sutrikęs jutimas, išbėrimas su niežuliu, spuogai, padidėjęs prakaitavimas, nugaros skausmas, dažnas šlapinimasis, sutrikusios menstruacijos, sutrikusi prostatos veikla, pakitę kepenų funkcijos rodikliai (kraujo tyrimai), kepenų ląstelių pažeidimas (hepatitas), ūminis inkstų nepakankamumas.

**Labai retas šalutinis** **poveikis** (pasireiškia rečiau kaip 1 iš 10000 žmonių)

Anafilaksinės reakcijos (padidėjusio jautrumo reakcijos, galinčios sukelti kolapsą), sunkūs odos, burnos, akių ir lytinių organų srities pažeidimai (Stivenso-Džonsono [*Stevens-Johnson*] ir Lajelio [*Lyell*] sindromai), veido ar lūpų ir ryklės patinimas (angioneurozinė edema), pasunkėjęs kvėpavimas dėl kvėpavimo takų susiaurėjimo (bronchų spazmas), dusulys, padažnėjęs pulsas, sumažėjęs kraujospūdis, kasos uždegimas, neryškus matymas, ūžimas ausyse, padidėjęs odos jautrumas, padidėjęs jautrumas šviesai, niežulys, inkstų pažeidimai. Baltųjų kraujo ląstelių skaičiaus sumažėjimas (neutropenija), trombocitų skaičiaus sumažėjimas (trombocitopenija).

Jei pastebėjote kokį nors šalutinį poveikį skrandžio arba žarnyno veiklai pradėjus vartoti vaisto (pvz.: skrandžio skausmą, rėmenį arba kraujavimą), nedelsiant pasakykite apie tai gydytojui, taip pat jei anksčiau buvo šalutinio poveikio požymių dėl ilgalaikio vaistų nuo uždegimo vartojimo; tai ypač svarbu, jei esate senyvo amžiaus.

Kai tik pastebėjote odos bėrimą ar kokį nors burnos gleivinės, lytinių organų pažeidimą arba kitą alergijos požymį, iš karto nutraukite šio vaisto vartojimą.

Pranešama, kad vartojant NVNU pasitaikė skysčių susilaikymo organizme ir patinimų (ypač kulkšnių ir kojų), padidėjusio kraujospūdžio ir širdies nepakankamumo atvejų.

Tokie vaistai kaip Dolmen gali būti susiję su širdies priepuolio (miokardo infarkto) ar insulto rizikos nedideliu padidėjimu.

Asmenims, sergantiems imuninės sistemos ligomis, pažeidžiančiomis jungiamąjį audinį (sistemine raudonąja vilklige arba mišria jungiamojo audinio liga), vartojant vaistus nuo uždegimo retai gali būti karščiavimas, galvos skausmas ir sprando nelankstumas.

Dažniausiai pasireiškianti šalutinis poveikis – virškinimo trakto sutrikimai. Gali atsirasti pepsinės opos, perforacija ar virškinimo trakto kraujavimas, kartais mirtinas, ypač senyvo amžiaus pacientams.

Po vaisto pavartojimo buvo pranešama apie pykinimą, vėmimą, viduriavimą, pilvo pūtimą, vidurių užkietėjimą, virškinimo sutrikimą, pilvo skausmą, juodas išmatas, vėmimą su krauju, opinį stomatitą ar kolito bei Krono ligos paūmėjimą. Rečiau pasireikšdavo skrandžio gleivinės uždegimas (gastritas).

Kaip ir vartojant kitus NVNU, gali pasireikšti asepsinis meningitas, kuris dažniausiai pasitaiko sistemine raudonąja vilklige arba mišria jungiamojo audinio liga sergantiesiems, hematologinės reakcijos (purpura, aplastinė ir hemolizinė anemija, ir labai retai agranuliocitozė bei meduliarinė hipoplazija).

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt/) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu <http://www.vvkt.lt>). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti Dolmen**

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir paketėlio po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

**6. Pakuotės turinys ir kita informacija**

**Dolmen sudėtis**

- Veiklioji medžiaga yra deksketoprofenas (deksketoprofeno trometamolio pavidalu). Kiekviename geriamojo tirpalo paketėlyje yra 25 mg deksketoprofeno (deksketoprofeno trometamolio pavidalu).

- Pagalbinės medžiagos yra amonio glicirizatas, neohesperidinas dihidrochalkonas, metilo parahidroksibenzoatas (E218), sacharino natrio druska, sacharozė, makrogolis 400, citrinų aromatinė medžiaga, povidonas K-90, bevandenis dinatrio fosfatas, natrio-divandenilio fosfatas dihidratas, išgrynintas vanduo (žr. 2 skyrių „Dolmen sudėtyje yra sacharozės“).

**Dolmen išvaizda ir kiekis pakuotėje**

Beveik bespalvis citrinų kvapo ir saldoko citrinų skonio tirpalas, tiekiamas pakuotėmis po 2, 4 arba 10 paketėlių.

Gali būti tiekiamos ne visų dydžių pakuotės.

**Registruotojas ir gamintojas**

*Registruotojas*

Menarini International Operations Luxembourg S.A.

1, Avenue de la Gare

L-1611 Luxembourg

Liuksemburgas

*Gamintojas*

Laboratorios Menarini S.A.

C/Alfonso XII 587

08918 Badalona (Barcelona)

Ispanija

Jeigu apie šį vaistą norite sužinoti daugiau, kreipkitės į vietinį registruotojo atstovą.

|  |
| --- |
| UAB „BERLIN CHEMIE MENARINI BALTIC“Jasinskio g. 16A, Vilnius LT-03163Tel. +370 5 269 19 47 |

**Šis vaistas EEE valstybėse narėse registruotas tokiais pavadinimais**:

Austrija, Belgija, Ispanija, Italija, Liuksemburgas, Portugalija, Prancūzija, Suomija: Ketesse.

Graikija, Kipras: Nosatel.

Estija, Latvija, Lietuva: Dolmen

Vokietija: Sympal

Vengrija: Ketodex

Airija, Malta, Jungtinė Karalystė (Šiaurės Airija): Keral

Nyderlandai: Stadium

Lenkija: Dexak

Slovakija: Dexadol

Slovėnija: Menadex

**Šis pakuotės lapelis paskutinį kartą peržiūrėtas 2021-06-11.**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje[http://www.vvkt.lt/](http://www.ema.europa.eu)